NORMATIVA DE LA UNIVERSITAT D'ALACANT SOBRE ELS CONCURSOS D'ACCÉS ALS COSSOS DOCENTS UNIVERSITARIS - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/45713)
  + [Valencià](/va/acuerdo/45310)






Selector de idioma

Leer

* [Español](/es/acuerdo/45755)
* [Valencià](/va/acuerdo/45700)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





NORMATIVA DE LA UNIVERSITAT D'ALACANT SOBRE ELS CONCURSOS D'ACCÉS ALS COSSOS DOCENTS UNIVERSITARIS[Butlletí Oficial Universitat d'Alacant](/ca/Publicacion)
===========================================================================================================================================================

Secretaria General

Butlletí Oficial Universitat d'Alacant





NORMATIVA DE LA UNIVERSITAT D'ALACANT SOBRE ELS CONCURSOS D'ACCÉS ALS COSSOS DOCENTS UNIVERSITARIS

Data d'aprovació
:   30/11/2023

Data de publicació
:   01/12/2023

Òrgan competent
:   Consell de Govern

Secció
:   DISPOSICIONS GENERALS

* [Anàlisi](#analisis)

* [Ver acuerdo en formato **PDF**](/Acuerdos/DescargarAcuerdo/45119)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/45831)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/45301)
  + [Compartir acuerdo en 

    X](https://twitter.com/intent/tweet?via=UA_Universidad&text=NORMATIVA DE LA UNIVERSITAT D'ALACANT  SOBRE ELS CONCURSOS D'ACCÉS ALS COSSOS DOCENTS UNIVERSITARIS&url=https://www.boua.ua.es/va/acuerdo/45904)

**Títol:** NORMATIVA DE LA UNIVERSITAT D'ALACANT SOBRE ELS CONCURSOS D'ACCÉS ALS COSSOS DOCENTS UNIVERSITARIS

**Secció:** DISPOSICIONS GENERALS

**Òrgan:** Consell de Govern

**Data d'aprovació:** dijous, 30 de novembre de 2023

Aprovada per unanimitat pel Consell de Govern de la Universitat d'Alacant en la sessió ordinària del dia 30 de novembre de 2023.

NORMATIVA DE LA UNIVERSITAT D'ALACANT  SOBRE ELS CONCURSOS D'ACCÉS ALS COSSOS DOCENTS UNIVERSITARIS

L'article 71.1 de la Llei orgànica 2/2023, de 22 de març, del Sistema Universitari disposa que:

"Les universitats, d'acord  amb el que establisca la seua normativa interna, convocaran concursos per a l'accés a places dels cossos docents universitaris que estiguen dotades en l'estat de despeses del seu pressupost, segons es desenvolupe reglamentàriament. En tot cas, aquests concursos contemplaran les següents condicions:

a)      L'experiència docent i l'experiència investigadora, incloent-hi la de transferència i intercanvi del coneixement, tindran una consideració anàloga en el conjunt dels criteris de valoració dels mèrits a considerar per les universitats. Les universitats podran establir en la convocatòria altres mèrits a valorar.

b)      Les comissions de selecció estaran integrades per una majoria de membres externs a la universitat convocant triats per sorteig públic entre el conjunt del professorat i personal investigador d'igual o superior categoria a la plaça convocada. Aquest sorteig es realitzarà a partir d'una llista qualificada de professorat i personal investigador elaborada per la universitat, en els termes en els quals es desenvolupe en la normativa interna".

Per part seua, el Reial decret 678/2023, de 18 de juliol, pel qual es regula l'acreditació estatal per a l'accés als cossos docents universitaris i el règim dels concursos d'accés a places d'aquests cossos, conté diferents previsions en relació amb els concursos d'accés. Així, els articles 28 (sobre règim jurídic), 29 (convocatòries dels concursos d'accés), 30 (requisits de les persones candidates), 31 i 32 (comissions de selecció), 33 (procediment dels concursos d'accés), 34 (garanties de les proves), 35 (proposta de provisió de places i nomenaments), 36 (comissions de reclamacions), 37 (reingrés d'excedents al servei actiu) i disposició transitòria segona (règim transitori de les àrees de coneixement).

Amb la finalitat de regular en la Universitat d'Alacant el règim dels concursos d'accés d'acord amb la legislació vigent, sense perjudici del que s'arreplega en les disposicions transitòries corresponents, s'estableix  la present Normativa.

CAPÍTOL  I. DISPOSICIONS GENERALS

Article 1.- Objecte

Article 2.- Règim jurídic

CAPÍTOL  II. CONVOCATÒRIES, REQUISITS DE PARTICIPACIÓ, SOL·LICITUDS I COMISSIONS DE SELECCIÓ

Article 3.- Convocatòries

Article 4.- Requisits de participació

Article 5.- Sol·licituds i admissió d'aspirants

Article 6.- Comissions avaluadores

CAPÍTOL  III. PROCESSOS DE SELECCIÓ

Article 7.- Normes generals per al desenvolupament dels processos

Article 8.- Concurs d'accés per a places convocades en torn lliure

Article 9.- Concurs de mèrits per a places convocades en torn de promoció  interna i mobilitat de professorat

Article 10.- Fases de desenvolupament del procés

Article 11.- Criteris de valoració

CAPÍTOL  IV. RESOLUCIÓ DELS  PROCESSOS DE SELECCIÓ

Article 12.- Proposta de provisió

Article 13.- Reclamacions davant la proposta de provisió

Article 14.- Nomenament i presa de possessió

Article 15.- Publicació i notificació del procediment

Article 16.- Protecció de dades

CAPÍTOL I. DISPOSICIONS GENERALS

Article 1.- Objecte

Aquesta normativa té per objecte regular el règim dels concursos per a l'accés a places  dels  cossos docents universitaris de professors  i professores Titulars d'Universitat i Catedràtics i Catedràtiques d'Universitat, establits en la Llei orgànica 2/2023, de 22 de març, del Sistema Universitari i en el Reial decret 678/2023, de 18 de juliol, pel qual es regula l'acreditació estatal per a l'accés als cossos docents universitaris i el règim dels concursos d'accés a places d'aquests cossos.

Article 2.- Règim jurídic

Els concursos per a la provisió de places de personal docent i investigador dels cossos docents universitaris es regiran pel que es disposa en la Llei orgànica 2/2023, de 22 de març, del Sistema Universitari, el Reial decret 678/2023, de 18  de juliol , pel qual es regula l'acreditació estatal per a l'accés als cossos docents universitaris  i el règim dels  concursos d'accés a places d'aquests cossos, l'Estatut de la Universitat d'Alacant, la present normativa, les respectives convocatòries i altres normes de caràcter general que resulten d'aplicació.

CAPÍTOL II. CONVOCATÒRIES, REQUISITS DE PARTICIPACIÓ, SOL·LICITUDS I COMISSIONS DE SELECCIÓ

Article 3.- Convocatòries

3.1. La Universitat d'Alacant, d'acord amb el que s'estableix en el seu Estatut, convocarà els concursos per a l'accés a places dels cossos docents universitaris que estiguen dotades en l'estat de despeses del seu pressupost i es troben vacants.

3.2. En els concursos d'accés  es garantiran la igualtat d'oportunitats de les persones aspirants, el respecte als principis d'igualtat,  mèrit, capacitat, publicitat i concurrència, així com la possibilitat de recurs davant la pròpia universitat. Així mateix es garantirà el principi d'igualtat de tracte i d'oportunitats  entre dones i homes i la no discriminació per qualsevol raó social, així com la igualtat d'oportunitats de les persones amb diversitat funcional adoptant en el procediment les oportunes mesures d'adaptació a les seues necessitats.

3.3. La convocatòria dels concursos per a l'accés a places dels cossos docents universitaris serà realitzada per resolució rectoral i es publicarà en el Diari Oficial de la Generalitat  Valenciana (DOGV), en el Butlletí Oficial de l'Estat (BOE) i en la Seu Electrònica i serà comunicada al registre públic de concursos de personal docent i investigador del ministeri competent en matèria d'universitats i, amb almenys un mes d'antelació respecte de la celebració del concurs, al registre de la plataforma Euraxess Jobs.

3.4. Creació i convocatòria de places dels cossos docents universitaris.

3.4.1. Els  Consells de Departament sol·licitaran al rector o  rectora la creació i convocatòria de les places dels cossos docents universitaris. Correspon al Consell de Govern aprovar la creació i convocatòria d'aquestes places, amb un informe previ de la Comissió d'Ordenació Acadèmica i Professorat, d'acord amb el que s'estableix en la present normativa.

3.4.2. Excepcionalment, el rector o rectora podrà proposar al Consell de Govern la creació i la convocatòria de places dels cossos docents universitaris per necessitats acadèmiques degudament motivades o, si escau, per les derivades de la normativa de la Universitat d'Alacant i dels programes de promoció que s'establisquen.

3.5. La convocatòria inclourà:

a) Torn pel qual s'accedeix: lliure, promoció interna o mobilitat. D'igual forma, s'indicarà si la plaça o places convocades corresponen a alguna de les reserves establides legalment.

b) Places objecte del concurs, amb indicació del cos docent, departament i denominació corresponent a l'especialitat o especialitats de coneixement a les quals s'adscriuen i no podran perfilar-se més enllà d'aquesta adscripció, sense perjudici del que es disposa en la disposició transitòria única.

c) L'activitat docent i investigadora i, en atenció a necessitats docents específiques, els perfils lingüístics. L'activitat docent i investigadora haurà d'anar referida a l'especialitat o especialitats de coneixement a les quals pertanyen, sense perjudici del que es disposa en la disposició transitòria única.

d) El sistema de selecció i les fases de desenvolupament del procés.

e ) Criteris generals de valoració per a l'adjudicació de les places.

f) La composició de la comissió de selecció  (d'ara en avant la comissió).

g) Els requisits de les persones aspirants.

h) La forma i termini de presentació de sol·licituds.

i)  Els mitjans i llocs oficials de publicació de les diferents resolucions que es generen al llarg del procés a l'efecte de les notificacions que procedisquen.

j) menció a la infrarepresentació, o no, de dones o homes en l'especialitat o especialitats de coneixement de la plaça objecte del concurs.

Article 4.- Requisits de participació

Per a l'admissió al concurs s'hauran de reunir els requisits de caràcter general i específic que s'indiquen a continuació, i el seu compliment haurà d'estar referit sempre a la data d'expiració del termini fixat per a sol·licitar la participació en el concurs i mantenir-se fins al moment de la presa de possessió.

4.1. Requisits generals:

a) Els recollits en l'article 56 i 57 del Reial decret legislatiu 5/2015, de 30 d'octubre pel qual s'aprova el text refós de la Llei de l'Estatut Bàsic de l'Empleat públic.

b) Els qui no posseïsquen la nacionalitat espanyola hauran de tenir un coneixement adequat de qualsevol de les llengües oficials de la Comunitat Valenciana per al desenvolupament de les seues funcions. En cas de no ser acreditat documentalment, la Universitat d'Alacant podrà realitzar, en les condicions que es determinen, una prova de nivell que garantisca una adequada capacitat de comunicació oral i escrita de qualsevol de les llengües oficials de la Comunitat Valenciana.

4.2. Requisits específics:

4.2.1 Se n'haurà de complir, almenys, un dels següents:

a) Tindre l'acreditació d'acord amb el que s'estableix en el Reial decret 678/2023, de 18 de juliol, pel qual es regula l'acreditació  estatal per a l'accés als  cossos docents universitaris i el règim dels concursos d'accés a places d'aquests cossos.

b) Comptar amb l'acreditació d'acord amb el que s'estableix en el Reial decret 1312/2007, de 5 d'octubre, modificat pel Reial decret 415/2015, de 29 de maig.

c) Haver obtingut l'habilitació d'acord amb el que s'estableix en el Reial decret 774/2002, de 26 de juliol, pel qual es regula el sistema d'habilitació nacional per a l'accés a cossos de funcionaris docents universitaris i el règim dels concursos d'accés respectius.

4.2.2 En el cas de places dels cossos docents universitaris vinculades a funcions assistencials d'institucions sanitàries es requerirà estar en possessió del títol oficial d'especialista que corresponga a aquesta plaça.

4.2.3 En el cas de places incloses en alguna de les reserves previstes en la llei, comptar amb el requisit corresponent, que s'indicarà en la convocatòria.

4.3 Per a les places que es convoquen pel sistema de promoció interna serà requisit pertànyer com a personal funcionari de carrera al cos de professors o professores Titulars d'Universitat o com a personal laboral a la categoria de professora o professor Permanent Laboral i haver prestat, com a mínim, dos anys de serveis efectius en el lloc d'origen. El personal que participe en aquests concursos haurà d'estar acreditat per al cos docent de Catedràtiques o Catedràtics d'Universitat.

4.4 Per a les places que es convoquen per mobilitat, serà requisit haver exercit durant almenys dos anys el lloc d'origen i ser personal funcionari professors o professores Titulars d'Universitat per als llocs de professor o professora Titular d'Universitat i personal funcionari Catedràtic o Catedràtica d'Universitat per als llocs de Catedràtiques o Catedràtics d'Universitat, així com el  personal investigador dels Organismes Públics d'Investigació (OPIS) de les categories que es determinen  en les convocatòries, sempre que compten amb l'acreditació corresponent.

4.5. Requisits específics que es requerisquen per a l'exercici de less funcions de les places a ocupar.

Per a aquelles places en les quals l'activitat docent o investigadora ho requerisca es podrà sol·licitar addicionalment algun o alguns dels següents requisits específics:

a) Requisit de titulació, consistent a estar en possessió d'una titulació universitària oficial específica.

b) Requisit lingüístic, consistent en el coneixement de valencià i/o d'una o diverses llengües estrangeres. En cas d'optar a una plaça amb perfil lingüístic, s'haurà d'acreditar el nivell adequat de coneixement de les llengües corresponents d'acord amb el que s'estableix en la convocatòria. Els qui sol·liciten plaça en la qual s'establisca l'ensenyament en valencià, serà necessari que n'acrediten el coneixement de nivell C1. El coneixement d'altres llengües s'acreditarà, amb caràcter general, mitjançant el certificat de coneixement de nivell B2. Excepcionalment, a petició dels departaments i per raons acadèmiques degudament justificades, podrà exigir-se un nivell superior, en els termes que s'establisquen en la convocatòria. L'existència de requisit lingüístic en cap cas suposarà, per a qui obtinga la plaça, un dret de vinculació exclusiva a l'activitat docent en la llengua que n'ha determinat la selecció, ni limitarà la competència de la Universitat d'Alacant per a assignar-li diferents obligacions docents.

c) Uns altres que resulten necessaris.

Article 5.- Sol·licituds i admissió d'aspirants

5.1. Els qui desitgen participar en els concursos d'accés presentaran la corresponent sol·licitud, dirigida a la rectora o al rector de la Universitat d'Alacant, que haurà de ser emplenada a través de la Seu Electrònica de la Universitat d'Alacant, juntament amb la documentació detallada en la convocatòria corresponent, en el termini de 10 dies hàbils a comptar des de l'endemà al de la seua publicació en el BOE.

5.2. Les i els aspirants hauran d'abonar a la Universitat d'Alacant la taxa corresponent en concepte de drets d'examen, d'acord amb el que s'estableix en la convocatòria.

5.3. En finalitzar aquest termini es dictarà resolució rectoral, que es publicarà en la forma que s'estableix en l'article 15, amb la relació provisional de persones admeses i excloses, indicant-hi la causa d'exclusió i el termini de reclamacions i esmenes.

5.4. Resoltes les reclamacions i esmenes, es publicarà la resolució en la qual, a més de declarar aprovada la relació definitiva de persones admeses i excloses amb indicació del motiu d'exclusió, s'arreplegarà el lloc, data i hora de celebració de l'acte de presentació referit en l'article 7 i s'indicarà  el termini i la forma en què les persones admeses hauran de presentar en format electrònic la documentació relativa a l'historial docent i investigador, així com els documents acreditatius dels mèrits adduïts i el projecte docent i investigador.

Si la comissió acorda que l'acte de presentació i les proves es desenvolupen de manera no presencial, s'indicarà la forma en què podran seguir-se les sessions públiques.

La modalitat que s'establisca serà única per a tots els aspirants.

Article 6.- Comissions de selecció

6.1. Els concursos d'accés a places dels cossos docents universitaris seran resolts per una comissió de selecció, composta segons el Reglament per a la constitució de les comissions de selecció de places de personal docent i investigador de la Universitat d'Alacant i que, prèvia aprovació del Consell de Govern, serà nomenada per la rectora o el rector.

6.2. La composició de les comissions haurà d'ajustar-se als principis d'imparcialitat i professionalitat dels seus membres, procurant una composició equilibrada entre dones i homes, llevat que no siga possible per raons fundades i objectives degudament motivades, garantint-se, en tot cas, la seua necessària aptitud científica i docent.

6.3. Els membres de les comissions podran estar, en la data de publicació de la convocatòria del concurs en el BOE, en qualssevol de les situacions administratives a què es refereix l'article 85 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat públic, excepte en la d'excedència i suspensió de funcions.

6.4. Per a la designació de les comissions en el cas del que es disposa en l'article 3.4.2, el rector o rectora efectuarà la proposta de comissió  de selecció establida en l'art. 3 del Reglament que regula la composició de les comissions de selecció de places de personal docent i investigador de la Universitat d'Alacant.

6.5. La composició de la comissió titular i suplent es farà pública en la convocatòria corresponent. Amb anterioritat a la constitució de la comissió de selecció es publicaran els currículums dels seus integrants titulars en la pàgina web del Servei de Selecció de Personal, ajustant-se al que s'estableix en l'article 34.3 del RD 678/2023, de 18 de juliol.

6.6. El nomenament com a component d'una comissió és irrenunciable, excepte quan existisca conflicte d'interès per concórrer alguna de les circumstàncies establides en l'article 32.4 del Reial decret 678/2023 o qualsevol altra causa justificada que impedisca la seua actuació.

En el cas que concórreguen els motius d'abstenció a què es refereix la Llei 40/2015 d'1 d'octubre, de Règim Jurídic del Sector Públic, els membres de les comissions hauran d'abstenir-se d'actuar.

Qualsevol integrant de la comissió que es trobe en alguna de les situacions anteriors, haurà de comunicar-ho per escrit i l'apreciació de la causa al·legada correspondrà a la rectora o rector, que resoldrà en el termini de cinc dies hàbils a comptar des de la recepció de la sol·licitud d'abstenció o renúncia.

6.7. En el cas que concórrega algun dels supòsits d'impediment o renúncia previstos en l'apartat anterior, les persones integrants de les comissions de selecció seran substituïdes pels seus respectius suplents. Si també en estos concorreguera algun d'estos supòsits, en el cas dels vocals es podran substituir entre ells i en el cas del president o la presidenta, secretari o secretària, es procedirà a un nou nomenament.

6.8. Les comissions vetlaran pel compliment del que s'estableix en la corresponent convocatòria i en aquesta normativa, garantiran el respecte als principis d'igualtat, mèrit, capacitat i publicitat i tindran el compromís d'actuar amb objectivitat, independència i rigor professional, respectant la confidencialitat sobre les dades personals de les quals hagueren tingut coneixement per raó de la seua participació en la comissió, guardant secret de les deliberacions de la comissió i garantint la dedicació necessària per a l'acompliment adequat de les tasques que els són pròpies.

6.9. Les comissions podran sol·licitar i obtenir, quan ho estimen necessari o convenient per al millor compliment de la seua missió, l'assessorament d'especialistes que es limitaran a prestar la seua col·laboració en l'àmbit de les respectives especialitats ajustant-se en les actuacions al que s'estableix en l'article 6.8 i estaran sotmesos a les mateixes causes de renúncia i motius d'abstenció i recusació que els membres de la comissió.

Les comissions proposaran a la rectora o al rector la seua designació, que es farà pública, i que es realitzarà tenint en compte la seua idoneïtat amb la plaça o places convocades.

6.10. L'assistència a aquestes comissions donarà lloc a les indemnitzacions que per raó del servei corresponguen d'acord amb la normativa vigent.

6.11. En allò que no contemple expressament aquesta normativa, s'atendrà el que s'estableix sobre òrgans col·legiats de les diferents administracions públiques en la Llei 40/2015, d'1 d'octubre de Règim Jurídic del Sector Públic.

CAPÍTOL III. PROCESSOS DE SELECCIÓ

Article 7.- Normes generals per al desenvolupament dels processos

7.1. La comissió serà l'encarregada de jutjar el concurs i resoldre la proposta de provisió de les places convocades.

7.2. La comissió es constituirà en el termini màxim de tres mesos a comptar des de l'endemà al de la publicació de la convocatòria del concurs d'accés en el BOE i, en tot cas, una vegada publicada la corresponent relació definitiva de persones admeses i excloses.

7.3. La comissió podrà celebrar les seues sessions tant de manera presencial com a distància, d'acord amb el que s'estableix en l'art. 17 de la llei 40/2015, d'1 d'octubre, de Règim Jurídic del Sector Públic.

7.4. La persona que n'ostente la presidència, en el termini establit en la base anterior, convocarà:

a) a l'acte de constitució, prèvia consulta a la resta de membres de la comissió, als membres titulars i, en el seu cas, als suplents de manera individualitzada, indicant-los la data, lloc i hora en què tindrà lloc.

b) a l'acte de presentació a les persones aspirants, amb una antelació mínima de 10 dies hàbils. Aquesta convocatòria es publicarà en la mateixa resolució per la qual es publica la llista definitiva de les persones admeses i excloses.

7.5. Tots els actes del desenvolupament del concurs que requerisquen ser publicats, ho faran segons s'estableix  en l'article 15 d'aquesta normativa.

Article 8.- Concurs d'accés per a places convocades en torn lliure

8.1. Les proves, que tindran caràcter obligatori i eliminatori, es realitzaran en sessió pública. La puntuació màxima serà 100 punts. Quan la plaça convocada tinga un perfil lingüístic, el desenvolupament de les proves podrà realitzar-se d'acord amb això.

8.2. Els concursos d'accés a places de catedràtic i catedràtica d'universitat constaran de dues  proves.

8.2.1. Primera prova. Tindrà un valor màxim de 50 punts, per a superar-la caldrà obtindre una puntuació igual o superior a 25 punts i consistirà en:

- exposició oral dels mèrits i historial acadèmic, docent i investigador. Valor màxim de 20 punts.

- exposició de les directrius fonamentals del seu projecte docent. Valor màxim de 30 punts

8.2.2. Segona prova. Consistirà en l'exposició oral d'un projecte d'investigació Tindrà un valor màxim de 50 punts i per a superar-la caldrà obtindre una puntuació igual o superior a 25 punts.

Per al desenvolupament de cadascuna de les proves les persones candidates disposaran d'un temps màxim de seixanta minuts. Les dues proves podran desenvolupar-se en unitat d'acte. Seguidament, la comissió podrà realitzar preguntes, sol·licitar aclariments i debatre amb qualsevol concursant tots aquells aspectes que estime rellevants durant un temps màxim de dues hores.

8.3. Els concursos d'accés a places de professora o professor Titular d'Universitat constaran de dues  proves.

8.3.1. Primera prova. Tindrà un valor màxim de 50 punts, per a superar-la caldrà obtindre una puntuació igual o superior a 25 punts i consistirà en:

- exposició oral dels mèrits i historial acadèmic, docent i investigador. Valor màxim de 20 punts.

- exposició del projecte docent. Haurà d'incloure, en tot cas, el programa d'una o diverses assignatures de matèries bàsiques o obligatòries de plans d'estudi vigents en la Universitat d'Alacant, i haurà de fer referència expressa a la planificació i els recursos docents emprats. Valor màxim de 15 punts.

- exposició del projecte investigador. Valor màxim de 15 punts.

Per a la realització de la primera prova cada concursant disposarà d'un temps màxim de seixanta minuts. Finalitzada l'exposició, la comissió podrà realitzar preguntes, sol·licitar aclariments i debatre tots aquells aspectes que estime rellevants durant un temps màxim de noranta minuts.

8.3.2. Segona prova. Consistirà en l'exposició oral d'un dels temes del projecte docent presentat, per al que cada concursant proporcionarà prèviament a la presidència de la Comissió una relació de tres temes dels quals, per sorteig, se'n triarà un per a l'exposició. Tindrà un valor màxim de 50 punts i per a superar-la caldrà obtindre una puntuació igual o superior a 25 punts.

Per a la realització d'aquesta prova cada concursant disposarà d'un temps màxim de seixanta minuts. Finalitzada l'exposició, la Comissió podrà realitzar preguntes, sol·licitar aclariments i debatre tots aquells aspectes que estime rellevants durant un temps màxim de noranta minuts.

8.4. En tots dos casos, finalizades les proves la Comissió, o cada integrant, realitzarà una valoració raonada sobre cada concursant, que haurà d'ajustar-se als criteris de valoració establits en l'article 11 així com als criteris específics que prèviament haja establit la comissió. Amb les puntuacions obtingudes en cada prova i amb la valoració raonada, la comissió farà una proposta motivada de provisió.

Article 9.- Concurs de mèrits per a places convocades en torn de promoció interna i mobilitat de professorat

Els concursos de mèrits  constaran de dues proves, que tindran caràcter obligatori i eliminatori i es realitzaran en sessió pública. La puntuació màxima serà 100 punts, Quan la plaça convocada tinga un perfil lingüístic, el desenvolupament de les proves podrà realitzar-se d'acord amb això.

- Primera prova. Comprendrà l'exposició oral dels mèrits i historial acadèmic, docent i investigador. Tindrà un valor màxim de 50 punts i per a superar-la caldrà obtindre una puntuació igual o superior a 25 punts.

- Segona prova. Consistirà en l'exposició oral d'un projecte d'investigació. Tindrà un valor màxim de 50 punts i per a superar-la caldrà obtindre una puntuació igual o superior a 25 punts.

Per al desenvolupament de cadascuna de les proves les persones candidates disposaran d'un temps màxim de seixanta minuts. Les proves podran desenvolupar-se en unitat d'acte. Seguidament, la comissió podrà realitzar preguntes, sol·licitar aclariments i debatre amb qualsevol concursant tots aquells aspectes que estime rellevants durant un temps màxim de dues hores.

Finalitzades les proves, la Comissió, o cada integrant, realitzarà una valoració raonada sobre cada concursant, que haurà d'ajustar-se als criteris de valoració establits en l'article 11 així com als criteris específics que prèviament haja establit la comissió. Amb les puntuacions obtingudes en cada prova i amb la valoració raonada, la comissió farà una proposta motivada de provisió.

Article 10.- Fases de desenvolupament del procés

10.1. Acte de constitució.

Per a la vàlida constitució de la Comissió es requerirà la presència de la totalitat dels membres titulars i, si escau, del nombre de suplents necessaris.  La resta de les actuacions de la comissió seran vàlides amb la participació, si més no, de 3 membres, figurant entre ells les persones que ocupen la presidència i la secretaria. Si en el desenvolupament del procés la Comissió quedara amb menys de 3 membres, es procedirà al nomenament d'una nova comissió, en la qual no podran figurar els membres que hagueren cessat en la seua condició.

En aquest acte la comissió fixarà els criteris específics de valoració d'acord amb els criteris generals que s'indiquen en l'article  11 d'aquesta normativa i els farà públics amb antelació a l'acte de presentació.

10.2. Acte de presentació.

L'acte de presentació serà públic i la presidència de la comissió accedirà en eixe moment a la documentació prèviament presentada de manera telemàtica. En el cas que aquesta actuació es realitze de manera presencial, els qui aspiren a obtenir la plaça, a més, lliuraran a la presidència de la Comissió:

a)      L'historial acadèmic, docent i investigador per quintuplicat, ajustat al model indicat en la convocatòria, i documents acreditatius dels mèrits adduïts.

b)      El projecte docent i investigador, o el projecte d'investigació, segons els casos, també per quintuplicat.

En aquest acte es determinarà i es publicarà:

a)      L'ordre d'actuació de les persones aspirants en les proves, que serà per ordre alfabètic del primer cognom, s'iniciarà per la lletra determinada en la Resolució dictada per la Conselleria que tinga atribuïda la competència en matèria de funció pública, mitjançant la qual es determine l'ordre d'intervenció dels aspirants a totes les proves selectives que es realitzen durant l'any. La Resolució que regirà serà aquella que es trobe publicada en el DOGV en la data de publicació de la convocatòria.

b)      El calendari de les proves, on s'indicarà data, lloc i hora. L'inici de les proves podrà ser a continuació de l'acte de presentació i com a màxim en el termini de 15 dies naturals a comptar des del següent a la seua publicació.

c)      El termini per a la consulta de la documentació presentada per cada aspirant. Correspondrà al secretari o secretària de la Comissió garantir que qualsevol concursant puga examinar la documentació lliurada per la resta de concursants abans de l'inici de les proves.

En el cas que el desenvolupament de l'acte de presentació i les proves es realitze de forma no presencial, l'examen de la documentació es realitzarà dins dels 5 dies hàbils següents a la publicació de la proposta de provisió.

Article 11. Criteris de valoració

11.1 Els criteris de valoració relatius a l'historial acadèmic, docent i investigador hauran d'ajustar-se als criteris bàsics actualment establits en l'Estatut de la Universitat d'Alacant i als criteris generals detallats a continuació :

a)      Experiència investigadora: 45%

-     Publicacions científiques, creacions artístiques, etc., atenent la seua rellevància i qualitat.

-     Ponències i comunicacions a congressos.

-     Direcció i participació en projectes d'investigació competitius.

-     Direcció i participació en altres projectes i contractes d'investigació.

-     Patents i productes amb registre de propietat intel·lectual, creació d'EBTs.

-     Estades en centres d'investigació d'almenys un mes.

-     Activitats de transferència i difusió de coneixement.

-     Altres mèrits relacionats amb l'activitat investigadora

b)      Experiència docent: 45%

-     Trajectòria docent

-     Dedicació a temps complet o a temps parcial en la universitat.

-     Número i diversitat d'assignatures impartides.

-     Elaboració de material docent original.

-     Projectes d'innovació docent.

-     Direcció de treballs fi d'estudis i participació en tribunals avaluadors.

-     Altres mèrits relacionats amb l'activitat docent.

c)      Altres mèrits: 10%

-     Acompliment de càrrecs de responsabilitat en gestió universitària pública arreplegats en els estatuts de les universitats o assimilats, o en organismes públics d'investigació durant almenys un any.

-     Acompliment de llocs en l'entorn educatiu, científic o tecnològic en les administracions públiques durant almenys un any.

-     Experiència professional fora de l'àmbit universitari.

-     Coneixement del valencià.

-     Altres mèrits diferents dels anteriors.

11.2 Els criteris de valoració relatius a l'historial acadèmic, docent i investigador    per a places vinculades a places assistencials hauran d'ajustar-se als criteris generals detallats a continuació:

a)     Experiència investigadora: 30%

-         Publicacions científiques, creacions artístiques, etc. atenent la seua rellevància i qualitat.

-         Ponències i comunicacions en congressos.

-         Direcció i participació en projectes d'investigació competitius.

-         Direcció i participació en altres projectes i contractes d'investigació.

·         Patents i productes amb registre de propietat intel·lectual, creació d'EBTs.

-         Estades en centres d'investigació d'almenys un mes.

-         Activitats de transferència i difusió de coneixement.

-         Altres mèrits relacionats amb l'activitat investigadora

b)     Experiència docent: 30%

-         Trajectòria docent

-         Dedicació a temps complet o a temps parcial en la universitat.

-         Nombre i diversitat d'assignatures impartides.

-         Elaboració de material docent original.

-         Projectes d'innovació docent.

-         Direcció de treballs fi d'estudis i participació en tribunals avaluadors.

-         Altres mèrits relacionats amb l'activitat docent.

c)      Activitat assistencial: 30%

-         Llocs assistencials exercits: categoria, organisme, règim de dedicació, antiguitat.

-         Activitat assistencial exercida.

d)     Altres mèrits: 10%

Coneixement de valencià

Experiència en gestió i administració educativa, hospitalària, científica i tecnològica.

Es tindran en compte els següents mèrits:

-         Exercici de càrrecs de responsabilitat en gestió universitària pública arreplegats en els estatuts de les universitats, o que hagen sigut assimilats, o organismes públics d'investigació durant almenys un any, així com càrrecs de responsabilitat en gestió assistencial en hospitals públics durant almenys un any.

-         Acompliment de llocs en l'entorn educatiu, hospitalari, científic o tecnològic dins de les Administracions Públiques durant almenys un any.

-         Participació en les Comissions Clíniques hospitalàries.

-         Altres mèrits relacionats amb l'experiència en gestió i administració educativa, hospitalària, científica i tecnològica. (La puntuació màxima d'aquest apartat no podrà superar el 10% de l'assignada al criteri general).

11.3 Els criteris de valoració de les proves s'ajustaran als indicats a continuació:

-        La capacitat per a l'exposició, comunicació, argumentació i debat en la corresponent matèria o especialitat.

-        L'adequació del projecte docent dins de l'especialitat de coneixement i concorde a les activitats docents a desenvolupar.

-        L'interès i rellevància del projecte investigador concorde a les activitats investigadores a desenvolupar i la seua integració en l'especialitat de coneixement.

CAPÍTOL IV. RESOLUCIÓ DELS PROCESSOS DE SELECCIÓ

Article 12.- Proposta de provisió

12.1. La Comissió proposarà al rector o rectora, motivadament i amb caràcter vinculant, una relació de totes les persones candidates per ordre de puntuació obtinguda per al seu nomenament i sense que es puga excedir en la proposta el nombre de places convocades a concurs.

12.2. La proposta de provisió, que haurà d'incloure l'avaluació de cada concursant, amb una explicación motivada i desglossada per cadascun dels aspectes avaluats i establirà els mitjans d'impugnació que procedisquen.

12.3. En el cas que existisca infrarepresentació d'algun dels sexes i així s'ha fet constar en la convocatòria, si es produïra un empat en el resultat final del procés entre persones de diferent sexe, es dirimirà l'empat a favor del menys representat.

Si no existira infrarepresentació de cap dels sexes o si l'empat es produeix entre persones del mateix sexe, entre les persones aspirants amb igual puntuació es durà a terme una votació per part dels qui formen part de la comissió, donant preferència a aquell o aquella aspirant que obtinga almenys tres vots.  Cada membre de la comissió haurà de motivar el seu vot i no es considerarà vàlida l'abstenció. Si persisteix l'empat, dirimirà el vot de qualitat de qui presidisca la comissió. La resolució de l'empat, si escau, també es farà pública.

12.4. El temps transcorregut entre la publicació de la convocatòria de concurs d'accés i la seua resolució no podrà excedir de sis mesos.

12.5. El procés podrà concloure amb la proposta de la Comissió de no proveir la plaça convocada. Contra aquesta decisió serà possible presentar l'oportuna reclamació davant la Comissió de Reclamacions.

Article 13.- Reclamacions davant la proposta de provisió

13.1. Contra les propostes de les Comissions dels concursos d'accés es podrà presentar reclamació davant el rector o la rectora en el termini màxim de 10 dies hàbils, a comptar des del següent al de la seua publicacióa. Admesa a tràmit la reclamació, se suspendran els nomenaments fins a la seua resolució definitiva.

13.2. Les reclamacions d'acord amb l'article 36 del RD 678/2023, seran valorades per una Comissió la composició de la qual es regula en l'Estatut de la Universitat d'Alacant.

13.3. Les reclamacions seran resoltes segons el procediment establit en aquest mateix Reial decret.

Article 14.- Nomenament i presa de possessió

14.1. El nomenament es realitzarà per resolució rectoral una vegada que la persona proposada per la Comissió acredite, en el termini màxim de 10 dies hàbils a comptar des del següent a la publicació de la proposta de provisió, el compliment dels requisits establits en l'article 4.

14.2. Els nomenaments, que especificaran el cos docent i la denominació de la plaça corresponent a l'especialitat o especialitats de coneixement d'adscripció, seran publicats en el BOE i en el DOGV, comunicats als registres de personal oportuns i al Consell d'Universitats.

14.3. La presa de possessió s'efectuarà en el termini de 20 dies hàbils comptats des de l'endemà de la publicació del nomenament en el BOE.

14.4. La plaça obtinguda després del concurs d'accés haurà d'exercir-se durant, almenys, dos anys, abans de poder participar en un nou concurs per a obtenir una plaça diferent en aquesta o una altra universitat.

Article 15.- Publicació i notificació del procediment

15.1. D'acord amb el que es preveu en l'article 45.1 b) de la Llei 39/2015, d'1 d'octubre, les publicacions derivades d'aquests processos, així com la informació d'altres actes que se'n deriven i que requerisquen publicació, inclosos els recursos en via administrativa, es realitzaran en Seu electrònica, en l'apartat «Altres documents generals" de l'expedient del personal aspirant associat a cada convocatòria i podran consultar-se, a títol informatiu, en la pàgina web del Servei de Selecció de Personal.

Quan els actes de la comissió de selecció tinguen lloc de manera presencial hauran de publicar-se també en el tauler d'anuncis dels locals on es desenvolupen aquestes actuacions.

En el cas d'haver de realitzar alguna notificació individual, es realitzarà a través del sistema de notificació electrònica de la UA.

15.2. D'acord amb el que es preveu en l'article 45 de la Llei 39/2015, d'1 d'octubre, del Procediment Administratiu Comú de les Administracions Públiques, les publicacions detallades en aquesta normativa substituiran la notificació personal als interessats o interessades i produiran els mateixos efectes.

Article 16. Protecció de dades

16.1. Les dades personals recollides en la sol·licitud de participació als processos selectius i per al nomenament seran incorporades a la base de dades de la Universitat d'Alacant per a la gestió interna de la relació empresa/treballadors i cessió a altres administracions públiques en compliment de la normativa de funció pública, de seguretat social i tributària i a qualsevol entitat obligada per Llei.

16.2. A tenor del que es disposa en la Llei orgànica 3/2018, de 5 de desembre, de Protecció de Dades Personals i garantia de drets digitals i en el Reglament 2016/679 de la Unió Europea, les persones interessades podran exercitar els drets d'accés, rectificació, supressió, oposició, dret a la limitació de tractament, dret a la portabilitat o qualssevol altres drets que pogueren correspondre-li, dirigint un escrit a la persona responsable de la protecció de dades de la Universitat d'Alacant.

Disposició addicional única.

La provisió de places vacants de cossos docents universitaris en règim d'interinitat es regirà per la Normativa reguladora de les convocatòries de concurs públic de places dels cossos docents universitaris de la Universitat d'Alacant per a la seua ocupació en règim d'interinitat.

Disposició transitòria única. Règim transitori de les àrees de coneixement i dels perfils de les places

1. Fins a l'entrada en vigor del llistat d'especialitats de coneixement a les quals fa referència el Reial decret 678/2023, de 18 de juliol, les referències a les especialitats de coneixement contingudes en la present normativa s'entendran realitzades a les àrees de coneixement relacionades en l'annex I del Reial decret 1312/2007, de 5 d'octubre.

2. Així mateix, fins a l'entrada en vigor del llistat d'especialitats de coneixement, la Universitat d'Alacant podrà perfilar la descripció de la plaça en els concursos d'accés als cossos docents universitaris d'acord amb la normativa vigent en la data d'entrada en vigor del  Reial decret 678/2023, de 18 de juliol.

3. Les activitats docents i investigadores que s'especifiquen en la convocatòria en cap cas suposaran, per a qui obtinga la plaça, un dret de vinculació exclusiva a elles, ni limitarà la competència de la Universitat d'Alacant per a assignar-li obligacions docents relacionades amb el seu camp de coneixement quan quede justificat per raons acadèmiques.

Disposició derogatòria. Derogació normativa

Queda derogada la Normativa de la Universitat d'Alacant per a la regulació dels concursos d'accés als cossos docents universitaris, aprovada per Consell de Govern de 27.02.09 i modificada per Consell de Govern de 30.07.09, de 25.02.16 i de 09.05.16.

Disposició final. Entrada en vigor

Aprovada en Consell de Govern, i publicada en el Butlletí Oficial de la Universitat d'Alacant, la present normativa entrarà en vigor el dia 1 de gener de 2024.

Anàlisi
-------

:   **Deroga a:**

    * [Detalle
      NORMATIVA DE LA UNIVERSITAT D'ALACANT PER A LA REGULACIÓ DELS CONCURSOS D'ACCÉS ALS COSSOS DOCENTS UNIVERSITARIS.](/va/acuerdo/1082) 
      03/03/2009





[Carretera Sant Vicent del Raspeig s/n  
03603 Sant Vicent del Raspeig - Alacant  
 Tel. 73 736 1315 - Fax 57 807 8061](https://www.google.es/maps/@24.541274,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12440&trk=tyah&trkInfo=tarId%5E4650333097208%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)